Διώξεις κατά των Κοπτών Χριστιανών

**Κρούσματα διώξεων, σε όλη την ιστορία τους, αναφέρουν οι [[Κοπτική Ορθόδοξη Εκκλησία|Κόπτες Ορθόδοξοι Χριστιανοί]]**, που είναι γηγενείς Αιγύπτιοι Χριστιανοί, επί το πλείστον  Προχαλκηδόνιοι. Σήμερα, αποτελούν το 10 έως 11% του πληθυσμού της Αιγύπτου και αποτελούν την μεγαλύτερη θρησκευτική μειονότητα της χώρας. Η οργάνωση Παρατηρητήριο Ανθρωπίνων Δικαιωμάτων έχει σημειώσει «αύξηση της θρησκευτικής μή ανοχής» και θρησκευτική βία εναντίον των Κοπτών Χριστιανών κατά τα τελευταία χρόνια, και αποτυχία της αιγυπτιακής κυβέρνησης για την αποτελεσματική διερεύνηση και ποινική δίωξη των υπευθύνων.

## Αρχαία εποχή

### Ρωμαϊκή αυτοκρατορία
Λέγεται ότι ο Ευαγγελιστής Μάρκος ίδρυσε την Ιερά Αποστολική Έδρα της Αλεξάνδρειας και ότι ήταν ο πρώτος της Πατριάρχης. Μέσα σε 50 χρόνια από την άφιξη του Αγίου Μάρκου άφιξη στην Αλεξάνδρεια, χρονολογείται ένα κομμάτι παπύρου με απόσπασμα της Καινής Διαθήκης που βρέθηκε στον Οξύρρυγχο.  Αυτό υποδηλώνει ότι ο Χριστιανισμός ήδη άρχισε να εξαπλώνεται νότια της Αλεξάνδρειας από πολύ νωρίς. Μέχρι τα μέσα του 3ου αιώνα, ένα ικανός αριθμός Αιγυπτίων διώκονταν από τους Ρωμαίους επειδή είχαν υιοθετήσει τον Χριστιανισμό, αρχίζοντας με το Διάταγμα του Δεκίου. Ο Χριστιανισμός ήταν ανεκτός από την Ρωμαϊκή Αυτοκρατορία μέχρι το έτος 284, όταν ο Αυτοκράτορας Διοκλητιανός δίωξε και καταδίκασε σε θάνατο ένα μεγάλο αριθμό χριστιανών Αιγυπτίων. Αυτό το γεγονός αποτέλεσε μια καμπή στην ιστορία του Αιγυπτιακού Χριστιανισμού,  σημαδεύοντας την έναρξη μια ξεχωριστής Αιγυπτιακής ή Κοπτικής Εκκλησίας. Έγινε γνωστή ως η «Εποχή των Μαρτύρων» και τιμάται στο Κοπτικό Ημερολόγιο , το οποίο αρχίζει από την έναρξη της βασιλείας του Διοκλητιανού. Όταν οι Αιγύπτιοι διώκονταν από τον Διοκλητιανό, πολλοί αποσύρθηκαν στην έρημο για ασφάλεια ή και για πνευματική άσκηση. Αυτή η πρακτική προκάλεσε την άνοδο του μοναχισμού, του οποίου οι Αιγύπτιοι, δηλαδή ο Άγιος Αντώνιος, ο Άγιος Παχώμιος, ο Άγ. Σενούντα και ο Άγ. Αμμών, πιστώνονται ως πρωτοπόροι. Μέχρι το τέλος του 4ου αιώνα, υπολογίζεται ότι η κύρια μάζα των Αιγυπτίων είτε είχαν ασπαστεί τον Χριστιανισμό ή ήταν κατ' όνομα Χριστιανοί.

Το 451 μ.Χ., μετά τη Σύνοδο της Χαλκηδόνας, η Εκκλησία της Αλεξάνδρειας ήταν χωρισμένη σε δύο κλάδους. Αυτοί που δέχτηκαν την άποψη της Συνόδου έγιναν γνωστοί ως Χαλκηδόνιοι ή Μελκίτες. Όσοι δεν συμμορφώθηκαν με τη Σύνοδο  χαρακτηρίστηκαν μη Χαλκηδόνιοι ή Μονοφυσίτες (και αργότερα *Ιακωβίτες* από τονΙακώβ Βαραδαίο). Οι μη Χαλκηδόνιοι, ωστόσο, απέρριπταν τον όρο Μονοφυσίτες ως εσφαλμένο και επέμειναν να ονομάζεται Μιαφυσίτες. Η πλειοψηφία των Αιγυπτίων ανήκε στον κλάδο των Μονοφυσιτών, γεγονός που οδήγησε στη δίωξη τους από τους Βυζαντινούς στην Αίγυπτο. Αυτό συνεχίστηκε μέχρι την Αραβική κατάκτηση της Αιγύπτου.

## Ισλαμική εποχή

### Αραβο-Μουσουλμανική κατάκτηση της Αιγύπτου
Η Μουσουλμανική κατάκτηση της Αιγύπτου έγινε το 639-642 μ.Χ. Παρά την πολιτική αναταραχή που προκάλεσε, η Αίγυπτος παρέμεινε μια κυρίως Χριστιανική περιοχή. Όμως  η μεγάλη εισροή των Αράβων μεταναστών καθώς και άλλων μουσουλμάνων από διάφορες άλλες επαρχίες των Αραβικών Χαλιφάτων(η Αίγυπτος ήταν μαζί με την Μεσοποταμία-σημερινό Ιράκ από τις πιο σημαντικές και κεντρικές περιοχές της ισλαμικής αυτοκρατορίας και προσέλκυε έτσι πολύ μεγάλους πληθυσμούς από μετανάστες μουσουλμάνους από διάφορες άλλες επαρχίες του Χαλιφάτου) και ο σταδιακός εξισλαμισμός άλλαξε την Αίγυπτο από μια κυρίως Χριστιανική σε μια κυρίως Μουσουλμανική χώρα.Είναι ιστορικά αποδεκτό πως η Αίγυπτος απέκτησε μουσουλμανική πλειοψηφία την περίοδο μεταξύ του τέλος του 10ου αιώνα και του τέλους του 12ου αιώνα μ.Χ.

Αυτή η διαδικασία επιταχύνθηκε από διωγμούς κατά τη διάρκεια και μετά τη βασιλεία του Φατιμιδικού χαλίφη Αλ-Χακίμ μπι-Αμρ Αλλάχ (βασίλεψε 996-1021) και τις Σταυροφορίες (οι  εισβολείς Χριστιανοί σταυροφόροι βρήκαν τους Κόπτες να συμμαχούν με τους Μουσουλμάνους). Με τη βοήθεια των Κοπτών οι σταυροφόροι τελικά αποκρούστηκαν από τους μουσουλμάνους ηγεμόνες της Αιγύπτου. Αργότερα οι Κόπτες αναγκάστηκαν να δεχθούν τα αραβικά ως γλώσσα λειτουργίας από τον Πάπα Αλεξανδρείας Γαβριήλ ιμπν-Τουραΐκ..Η περίοδος των Μαμελούκων(1250-1517 μ.Χ) ήταν η χειρότερη ιστορικά για τους Κόπτες καθώς τότε έγιναν μεγάλοι διωγμοί κατά των Κοπτών και χειροτέρεψε η κατάσταση τους.Πολλοί Κόπτες τότε εξισλαμίστηκαν ή μετανάστευσαν στην μονοφυσίτικη Αβησυνία.Η κατάσταση βελτιώθηκε για τους Κόπτες σημαντικά όταν κατέλαβε την Αίγυπτο ο Σελίμ Α' σουλτάνος των Οθωμανών.Επί Τουρκοκρατίας οι Κόπτες της Αιγύπτου ανήκαν στο Αρμένικο(μονοφυσίτικο) μιλλιέτ και ήταν υπόλογοι(κλήρος και λαός) στον Αρμένιο Πατριάρχη της Κωνσταντινούπολης.

### Σύγχρονη εποχή
Οι παρατηρητές σημειώνουν ότι υπάρχει  ένα μεγάλο χάσμα μεταξύ του γραπτού νόμου και της πράξης σε ό,τι αφορά τα δικαιώματα των Κοπτών και άλλων μειονοτήτων. Για παράδειγμα, ενώ το 2016 το κοινοβούλιο εργαζόταν για να περάσει ένα νόμο που θα διευκόλυνε τους Χριστιανούς να λαμβάνουν άδεια για την κατασκευή εκκλησιών, στην πράξη αξιωματούχοι ασφαλείας σταματούσαν τις εργασίες κατασκευής.

Στην Αίγυπτο η κυβέρνηση δεν αναγνωρίζει τις μετατροπές από το Ισλάμ στον Χριστιανισμό. Επίσης δεν επιτρέπονται ορισμένοι γάμοι μεταξύ ετεροδόξων. Αυτό αποτρέπει τους γάμους μεταξύ αυτών που εκχριστιανίστηκαν και αυτών που γεννήθηκαν Χριστιανοί. Επίσης έχει ως αποτέλεσμα τα παιδιά των εκχριστινισμένων να ταξινομούνται ως Μουσουλμάνοι και να τους δίδεται Μουσουλμανική εκπαίδευση.

Η κυβέρνηση απαιτεί άδειες για την επισκευή εκκλησιών ή την κατασκευή νέων, οι οποίες άδειες συχνά δεν δίδονται. Το Άρθρο 235  σχεδίου συντάγματος του 2013 ορίζει ότι το επόμενο νομοθετικό σώμα πρέπει να θεσπίσει ένα νόμο που θα άρει τους περιορισμούς για την ανέγερση εκκλησιών. Ξένοι ιεραπόστολοι επιτρέπονται στη χώρα μόνο αν περιορίζουν τις δραστηριότητές τους σε κοινωνικό έργο και απέχουν από τον προσηλυτισμό.

Οι Κόπτες διαμαρτύρονται ότι οι διαφορές μεταξύ Χριστιανών και Μουσουλμάνων, συχνά φέρονται ενώπιον «συμφιλιωτικών συμβουλίων», τα οποία πάντοτε ευνοούν τους Μουσουλμάνους. Μερικοί Κόπτες διαμαρτύρονται ότι η αστυνομία δεν ανταποκρίνεται όταν διαπράττονται εγκλήματα εις βάρος τους. ΟΙ Κόπτες έχουν επίσης μικρή εκπροσώπηση στην κυβέρνηση, γεγονός που τους κάνει να φοβούνται ότι  υπάρχει μικρή ελπίδα για πρόοδο.

Το 1981, ο Πρόεδρος Ανουάρ Σαντάτ, εξόρισε στο εσωτερικό τον Κόπτη πατριάρχη Σενούντα Γ΄ κατηγορώντας τον ότι υποδαυλίζει τις διαμάχες μεταξύ των θρησκειών. Ο Σαντάτ στη συνέχεια, επέλεξε πέντε Κόπτες επισκόπους και τους ζήτησε να εκλέξουν νέο πατριάρχη. Αυτοί αρνήθηκαν και το 1985 ο Πρόεδρος Χόσνι Μουμπάρακ αποκατέστησε τον πατριάρχη Σενούντα Γ΄.

Η κυβέρνηση και άλλες Αιγυπτιακές πηγές κατηγορούν τη φυλετική συμπεριφορά στις επαρχίες της Αιγύπτου για την βία κατά των Κοπτών.

H οργάνωση «Open Doors» για την υποστήριξη διωκόμενων Χριστιανών όλων των δογμάτων, κατατάσσει την Αίγυπτο μέσα στις 20 πιό επικίνδυνες για τους Χριστιανούς χώρες του κόσμου. Χριστιανός Κόπτης επιχειρηματίας του Καΐρου που έφερε το θέμα σε πολιτικούς των ΗΠΑ, ανέφερε στην εφημερίδα Guardian τις διάφορες διακρίσεις που γίνονται εις βάρος των Χριστιανών. Οι τελευταίοι αγνοούνται στην αγορά εργασίας, οι φοιτητές στα πανεπιστήμια βαθμολογούνται χαμηλά ή και αποτυγχάνουν, τα παιδιά στα σχολεία αναγκάζονται να κάθονται στα πίσω θρανία, τα καταστήματα μποϋκοτάρονται και οι ασθενείς στα νοσοκομεία δεν δέχονται τη σωστή μεταχείριση. «*Οι βίαιοι εξτρεμιστές είναι μια μειονότητα αλλά ο πολιτισμός της Αιγύπτου ευνοεί την αντίληψη ότι οι Χριστιανοί είναι άπιστοι*» αναφέρει.

#### Συγκεκριμένα περιστατικά
* 20 Ιουνίου 1981 – 10 νεκροί σε συγκρούσεις Μουσουλμάνων - Χριστιανών  στο Zawaya Hamra. Σκοτώθηκαν 5 Χριστιανοί και 4 Μουσουλμάνοι, ένας νεκρός δεν αναγνωρίστηκε.
* 17 Νοεμβρίου 1981 — Ο Κόπτης ιερέας πατήρ Μάξιμος (Maximose Guirguis) έπεσε θύμα απαγωγής. Τον απείλησαν με θάνατο αν δεν καταγγείλει τον Χριστιανισμό και δημοσίως ασπαστεί το Ισλάμ. Αρνήθηκε και του έκοψαν το λαιμό, αφήνοντάς τον να αιμορραγήσει  μέχρι θανάτου.

##### Δεκαετία 1990
* 9 Μαρτίου 1992 — Στο Manshiet Nasser, Dyroot, Άνω Αίγυπτος. Ο Κόπτης Μπαντρ Αμπντουλάχ Μασούντ, γιος αγρότη, σκοτώνεται επειδή αρνήθηκε να πληρώσει φόρο $166 στο τοπικό ηγέτη μιας Ισλαμικής Ομάδας. Το σώμα του τεμαχίστηκε με μαχαίρια.
* 4 Μαΐου 1992 — Χωριά Manshia και Weesa στο Dyroot, Άνω Αίγυπτο. Μουσουλμάνος εξτρεμιστής σκοτώνει 13 Χριστιανούς. Στα θύματα περιλαμβάνονται δέκα αγρότες και ένα παιδί, ένας γιατρός που πήγαινε στη δουλειά του, και ένας δάσκαλος δημοτικού σχολείου που έκανε μάθημα.
* 13 Μαρτίου 1997 — Μουσουλμανικός όχλος επιτίθεται σε τρένο με ισπανούς Τουρίστες, σκοτώνοντας 13 Χριστιανούς και τραυματίζοντας 6, στο Χωριό Nakhla κοντά Nagge Hammadi.
Εκείνη την περίοδο οι τρομοκράτες αύξησαν τη συχνότητα των επιθέσεων και τη διεύρυναν ώστε να περιλαμβάνει και εκείνους που θεωρούνταν συνεργάτες των δυνάμεων ασφαλείας. Επιθέσεις έγιναν κατά την παραμονή  της μουσουλμανικής εορτής  Adha Eid με αυτόματα όπλα, σκοτώνοντας Κόπτες, καθώς και Μουσουλμάνους.
* 1997 — Abu Qurqas. Τρεις μασκοφόροι ένοπλοι μπήκαν στην Εκκλησία του Αγίου Γεωργίου στο Abu Qurqas και σκότωσαν οκτώ Κόπτες που μετείχαν σε μια συνάντηση νέων.  Καθώς οι ένοπλοι έφευγαν, σκότωσαν και έναν αγρότη που βρισκόταν στο χωράφι του.

##### Δεκαετία 2000
* Ιανουάριος 2000. Είκοσι Χριστιανοί και ένας Μουσουλμάνος σκοτώθηκαν σε ταραχές στο χωριό Αλ Kosheh. Οι ταραχές άρχισαν με αφορμή τον διαπληκτισμό μεταξύ ενός Χριστιανού και ενός Μουσουλμάνου. Δικάστηκαν 38 Μουσουλμάνοι αλλά όλοι απαλλάχθηκαν από τις κατηγορίες για φόνο. Μόνο 4 καταδικάστηκαν για μικρότερες κατηγορίες. Μετά τη διαμαρτυρία του Κόπτη πατριάρχη Σενούντα, η κυβέρνηση όρισε νέα δίκη.
* Τον Φεβρουάριο και Απρίλιο του 2001 η οργάνωση  International  Christian Concern αναφέρει ότι τον Φεβρουάριο  οπλισμένοι Μουσουλμάνοι έκαψαν μια εκκλησία και 35 Χριστιανικά σπίτια στην Αίγυπτο. Τον Απρίλιο του 2001, μια 14-χρονη  Χριστιανή απήχθη επειδή οι γονείς της πιστεύεται ότι φιλοξενούσαν άτομο που είχε αλλάξει θρήσκευμα από Μουσουλμάνος σε Χριστιανός.
* 19 Απριλίου 2009 — Μια ομάδα Μουσουλμάνων  άνοιξε πυρ κατά  Χριστιανών την παραμονή του Πάσχα σκοτώνοντας δύο και τραυματίζοντας άλλον ένα. Αυτό συνέβη στο χωριό Hegaza της πόλης Koos. To 2010 οι δολοφόνοι καταδικάστηκαν σε 25 χρόνια φυλακή.

##### 2010
* 7 Ιανουαρίου 2010. Οκτώ Χριστιανοί σκοτώθηκαν σε επίθεση σε Χριστουγεννιάτικη γιορτή στο Ναγκ Χαμαντί. Έγινε επίθεση με αυτόματο όπλο από τρεις Μουσουλμάνους μια φυλής Βερβερίνων σε Κόπτες Χριστιανούς που εόρταζαν τα Χριστούγεννα. Εννιά άτομα σκοτώθηκαν (συμπεριλαμβανομένου ενός  Μουσουλμάνου αστυνομικού που ήταν σε υπηρεσία).
* Την Παραμονή της πρωτοχρονιάς του  2010 έγινε επίθεση από Ισλαμιστές φονταμενταλιστές στην Κοπτική Ορθόδοξη Εκκλησία της Αλεξάνδρειας με θύματα 21 νεκρούς και πολλούς  τραυματίες. Μία εβδομάδα αργότερα, χιλιάδες Μουσουλμάνοι  στάθηκαν ως ανθρώπινες ασπίδες έξω από εκκλησίες Κοπτών Χριστιανών που  παρακολούθησαν τις λειτουργίες των  Χριστουγέννων, στις 6 και 7 Ιανουαρίου 2011.

##### 2011
* 1 Ιανουαρίου 2011 (Παραμονή πρωτοχρονιάς) --  21 Χριστιανοί σκοτώθηκαν σε βομβιστική επίθεση στην Αλεξάνδρεια. 
: Ένα αυτοκίνητο βόμβα εξερράγη μπροστά από μια Κοπτική Ορθόδοξη Εκκλησία, σκοτώνοντας τουλάχιστον 21 και τραυματίζοντας τουλάχιστον 79. Το περιστατικό συνέβη λίγα λεπτά μετά τα μεσάνυχτα, καθώς οι Χριστιανοί έφευγαν από εκκλησιαστική λειτουργία.
* 11 Ιανουαρίου 2011 — Ένας ψυχικά διαταραγμένος αστυνομικός άνοιξε πυρ  σε ένα τρένο στο σταθμό Samalout  στην επαρχία Μίνια, με αποτέλεσμα τον θάνατο ενός Κόπτη 71 ετών και τον τραυματισμό 5 άλλων, Κοπτών και Μουσουλμάνων.
* Στις 30 Ιανουαρίου 2011, λίγες μόλις ημέρες μετά τις διαδηλώσεις για την αλλαγή της Αιγυπτιακής κυβέρνησης, Μουσουλμάνοι στη νότια Αίγυπτο εισέβαλαν σε δύο σπίτια που ανήκουν σε Χριστιανούς Κόπτες. Οι  δράστες σκότωσαν 11 άτομα και τραυμάτισαν τέσσερις.
* 5 Μαρτίου 2011 — Μια εκκλησία πυρπολήθηκε στο Sole της Αιγύπτου  από μια ομάδα Μουσουλμάνων ανδρών επειδή μια Μουσουλμάνα γυναίκα είχε ερωτική σχέση με ένα Χριστιανό. Μεγάλες ομάδες Κόπτες στη συνέχεια προχώρησαν σε μεγάλες διαμαρτυρίες με  διακοπή κυκλοφορίας για ώρες σε κεντρικές περιοχές του Καΐρου.
* Απρίλιος 2011 — Μετά το θάνατο δύο Μουσουλμάνων στις 18 Απριλίου, σεκταριστική βία ξέσπασε στη νότιο Αιγυπτιακή πόλη του Abu Qurqas El Balad. Ένας Χριστιανός Κόπτης δολοφονήθηκε. Κοπτικά σπίτια, καταστήματα, χωράφια και ζώα λεηλατήθηκαν και πυρπολήθηκαν.
* 7 Μαΐου 2011 —  Εμπρησμός 3 Κοπτικών Ορθόδοξων εκκλησιών και καταστροφή πολλών Χριστιανικών σπιτιών και επιχειρήσεων. Επιπλέον, 15 άνθρωποι σκοτώθηκαν στις επιθέσεις, και περίπου 232 τραυματίστηκαν.
: Μια διαφωνία άρχισε με ισχυρισμούς ότι αρκετές γυναίκες που προσηλυτίστηκαν στο Ισλάμ είχαν απαχθεί από την εκκλησία και κρατούνταν παρά τη θέλησή της στην εκκλησία της Imbaba, στη Γκίζα. Η περίπτωση σε βίαιες συγκρούσεις που άφησαν 15 νεκρούς, μεταξύ των οποίων ήταν Μουσουλμάνοι και Χριστιανοί, και περίπου 55 τραυματίες. Αυτόπτες μάρτυρες επιβεβαίωσαν ο ναός κάηκε από τους Μουσουλμάνους. Οι Κόπτες που στρέφονται στο Ισλάμ συνήθως συμβουλεύονται από την αστυνομία να λάβουν προστατευτικά μέτρα καθώς η Κοπτική κοινότητα δεν ανέχεται προσήλυτους στο Ισλάμ. Τα περιστατικά αυτά έχουν τροφοδοτήσει συγκρούσεις και προβλήματα ανάμεσα σε Κόπτες και Μουσουλμάνους, όπως στην περίφημη περίπτωση της Camelia.
* Μάιος 2011 — Κόπτες στο Maspero, Κάιρο, δέχθηκαν επίθεση κατά τη διάρκεια διαδηλώσεων. 23 χριστιανοί Κόπτες σκοτώθηκαν από τον Αιγυπτιακό στρατό και το Ισλαμικό όχλο.

* 18 Μαΐου 2011 — Η Κοπτική Εκκλησία έλαβε την άδεια για να μετατρέψει σε εκκλησία ένα εργοστάσιο ενδυμάτων που αγόρασε,   στη συνοικία Άιν Σαμς του Καΐρου. Ωστόσο, θυμωμένος Μουσουλμανικός όχλος επιτέθηκε στην εκκλησία και δεκάδες οι Κόπτες και  Μουσουλμάνοι συνελήφθησαν. Την Κυριακή 29 Μαΐου, Αιγυπτιακό στρατοδικείο καταδίκασε δύο Κόπτες Χριστιανούς σε πέντε χρόνια φυλακή τον καθένα για τη βία και για την προσπάθεια να μετατρέψουν το εργοστάσιο σε εκκλησία χωρίς άδεια.
* Στις 4 Οκτωβρίου 2011, στρατιωτικές και αστυνομικές δυνάμεις χρησιμοποίησαν βία για να διαλύσουν εκατοντάδες οργισμένους Κόπτες διαδηλωτές και  υποστηρικτές τους που προσπαθούσαν να οργανώσουν μια διαμαρτυρία έξω από την έδρα της  Maspero TV στο κέντρο του Καΐρου για να διαμαρτυρηθούν για τις επιθέσεις σε μια Χριστιανική εκκλησία στην Άνω Αίγυπτο.
* 9 Οκτωβρίου 2011— Η χειρότερη σεκταριστική βία που συνέβη το 2011, όταν ο στρατός σκότωσε τουλάχιστον 24 Χριστιανούς, σε αυτό που έγινε γνωστό ως «Σφαγή του Maspero». Χιλιάδες Κόπτες κατέβηκαν στους δρόμους στο Κάιρο για να διαμαρτυρηθούν για τον εμπρησμό εκκλησίας στο Marinab και κατευθύνθηκαν προς το Maspiro. Αντιμετώπισαν εκατοντάδες αστυνομικούς και στρατιώτες με θωρακισμένα οχήματα. Η αστυνομία κατηγορείται ότι τουλάχιστον 6 διαδηλωτές συνεθλίβησαν από τα θωρακισμένα. Επιπλέον, μάρτυρες επιβεβαίωσαν ότι το στρατιωτικό προσωπικό πυροβόλησε τους διαδηλωτές, ενώ το υπουργείο Υγείας επιβεβαίωσε ότι τουλάχιστον 20 διαδηλωτές υποβλήθηκαν σε χειρουργική επέμβαση για τραύματα από σφαίρες. Συνολικά, υπολογίζεται ότι σκοτώθηκαν 24 Κόπτες, ενώ ο αριθμός των νεκρών έχει αναφερθεί και σε 36 έως 50, συμπεριλαμβανομένων ανεπιβεβαίωτων αναφορών για το θάνατο αρκετών στρατιωτών.

##### 2012
18 Σεπτεμβρίου 2012 — Κόπτης Χριστιανός δάσκαλος καταδικάστηκε στη φυλακή για έξι χρόνια, επειδή δημοσίευσε σκίτσα στο Facebook που υποτίθεται ότι δυσφήμιζαν το Ισλάμ και τον Μωάμεθ, και επίσης προσέβαλαν τον Αιγύπτιο Πρόεδρο Μοχάμεντ Μόρσι.

##### 2013
7, 8 Aπριλίου 2013— Tουλάχιστον τρεις σκοτώθηκαν μετά από επίθεση της αστυνομίας εναντίον ενόπλων  που πολιορκούσαν Κοπτικό καθεδρικό ναό στο Κάιρο, μετά την κηδεία των τεσσάρων Κοπτών που είχαν σκοτωθεί νωρίτερα σε σεκταριστικές συγκρούσεις.

Η κηδεία των 4 Χριστιανών που σκοτώθηκαν σε σεκταριστικές συγκρούσεις 6 απριλίου 2013 έγινε   καθεδρικό ναό των Κοπτών στο Κάιρο, τον Άγ. Μάρκο. Μετά την κηδεία, νέοι Κόπτες φώναζαν συνθήματα κατά του Προέδρου Μοχάμεντ Μουρσί και της Μουσουλμανικής Αδελφότητας. Η αστυνομία τους επιτέθηκε με δακρυγόνα, αναγκάζοντας τους να επιστρέψουν μέσα στον καθεδρικό ναό και αρχίζοντας μια πολιορκία που κράτησε όλο το απόγευμα και το βράδυ. Αστυνομία και ένοπλοι  πολίτες σκότωσαν τρεις ανθρώπους και τραυμάτισαν τουλάχιστον 21 Κόπτες και Μουσουλμάνους. Η αστυνομία εκτόξευσε δακρυγόνα πάνω από τους τοίχους του καθεδρικού ναού και στάθηκε στην άκρη, ενώ άγνωστοι άνδρες οπλισμένοι με κυνηγετικά όπλα, μαχαίρια και εμπρηστικές βόμβες επιτίθονταν από τα γύρω κτίρια σε αυτούς που βρίσκονταν μέσα στην εκκλησία. Ομάδα νεαρών Κοπτών προσπαθούσαν να υπερασπιστούν τους ευρισκόμενους μέσα στην Εκκλησία ανταλλάσσοντας βόμβες πετρελαίου και πέτρες με ισλαμιστές εξτρεμιστές που βρίσκονταν έξω. 

Σύμφωνα με την εφημερίδα Guardian, τέσσερις χριστιανοί και ένας μουσουλμάνος σκοτώθηκαν σε θρησκευτικές συγκρούσεις που ξέσπασαν στο βόρειο τμήμα του Καΐρου, μετά από φήμη ότι παιδιά ζωγράφισαν μια σβάστικα σε μια ισλαμική ιδιοκτησία. Την Κυριακή, οι Χριστιανοί συγκεντρώθηκαν στο Κάιρο για να μνημονεύσουν τους νεκρούς σε μια λειτουργία που τελείωσε με  περαιτέρω κλιμάκωση των θρησκευτικών εντάσεων, με αποτέλεσμα να σκοτωθούν δύο Χριστιανοί και ένας Μουσουλμάνος. Τοπικές ειδήσεις αναφέρουν ότι ένας ακόμα Κόπτης, έκτο θύμα, πέθανε στο νοσοκομείο λίγες μέρες αργότερα. Σύμφωνα με άλλα μέσα ενημέρωσης το δεύτερο θύμα των μουσουλμάνων πέθανε από κάταγμα του κρανίου. 

Ιούλιος 2013 -  Μετά το αιγυπτιακό πραξικόπημα της 3ης Ιουλίου του 2013 κατά του Προέδρου Μοχάμεντ Μόρσι - μέλους της Μουσουλμανικής Αδελφότητας - υποστηρικτές της ίδιας οργάνωσης έκαψαν δεκάδες εκκλησίες. Ο Πάπας των Κοπτών  Tawadros υποστήριξε τον αρχηγό του πραξικοπήματος και μετέπειτα πρόεδρο Abdel-Fattah al-Sisi, τον οποίο κάποτε αποκάλεσε «σωτήρα».

##### 2014
* Τον Μάρτιο του 2014, η 25χρονη Κόπτισα Mary Sameh George, δολοφονήθηκε από μια ομάδα μουσουλμάνων που συνδέονται με την Μουσουλμανική Αδελφότητα. Ένας μάρτυρας δήλωσε σε αιγυπτιακή τηλεοπτική εκπομπή ότι «*μόλις κατάλαβαν ότι ήταν χριστιανή από έναν σταυρό που κρεμόταν στον καθρέφτη της, την πέταξαν πάνω στο αυτοκίνητο. Την τράβηξαν και άρχισαν να τη χτυπούν και να την τραβούν από τα μαλλιά. Την χτύπησαν και τη γύμνωσαν, τη μαχαίρωσαν στην πλάτη και της έκοψαν το λαιμό*». 

Τον Δεκέμβριο του 2014, ο Κόπτης ιατρός Magdy Sobhi και η σύζυγός του σκοτώθηκαν από την οργάνωση Ansar al-Sharia στη Λιβύη. Απήγαγαν την μεγαλύτερη κόρη τους Αικατερίνη, που αργότερα βρέθηκε νεκρή στην έρημο. Το κίνητρο της δολοφονίας διαπιστώθηκε ότι ήταν θρησκευτικό και όχι η ληστεία, αφού η τοπική αστυνομία βρήκε  τα χρήματα στο διαμέρισμα του γιατρού ανέγγιχτα.

##### 2015
Στις 15 Φεβρουαρίου 2015, ένοπλοι από τη Λιβύη, οι οποίοι δηλώνουν πίστη στο λεγόμενο Ισλαμικό Κράτος, κυκλοφόρησαν ένα βίντεο που απεικονίζει την απαγωγή και αποκεφαλισμό 21 Κοπτών χριστιανών. Τα θύματα αγιοποιήθηκαν και τιμώνται ως Μάρτυρες την 8η του μηνός Αμμπίρ του κοπτικού ημερολογίου, που είναι η 15η Φεβρουαρίου του Γρηγοριανού Ημερολογίου. Τον Φεβρουάριο του 2018 εγκαινιάστηκε εκκλησία (ναός) προς τιμή των 21 μαρτύρων στο χωριό al-Our στην περιοχή Minya της Αιγύπτου. Η πλειοψηφία των κατοίκων του χωριού είναι Μουσουλμάνοι, και κάποιοι από αυτούς αντέδρασαν πετώντας πέτρες κατά την έναρξη της κατασκευής του ναού..Αργότερα παρόμοια σφαγή διαπράχθηκε και σε βάρος χριστιανών εργατών στη Λιβύη με καταγωγή από διάφορες κατά πλειοψηφία χριστιανικές χώρες της Υποσαχάριας Αφρικής(π.χ Αιθιοπία,Ζαμπία κτλ).

##### 2016
Φεβρουάριος 2016 - Τρεις χριστιανοί έφηβοι στη Minya καταδικάζονται σε πέντε χρόνια φυλάκισης για προσβολή του Ισλάμ. Είχαν εμφανιστεί σε ένα βίντεο, που φέρεται να κοροϊδεύει τις μουσουλμανικές προσευχές, αλλά ισχυρίστηκαν ότι κοροϊδεύουν Ισλαμικό κράτος του Ιράκ και του Λεβάντε μετά από μια σειρά αποκεφαλισμών από αυτήν την ομάδα. 

Στις 19 Μαΐου 2016, ένας σημαντικός Κόπτης εργαζόμενος της Διεθνούς Αμνηστίας, o Mina Thabet, συνελήφθη για «υποκίνηση τρομοκρατικών επιθέσεων σε αστυνομικούς σταθμούς», παρ' ότι υπήρχαν πενιχρά αποδεικτικά στοιχεία, όπως αναφέρεται. Εργαζόταν πάνω στα στοιχεία για εκτεταμένους διωγμούς μειονοτήτων υπό το καθεστώς του Al-Sisi. Σύμφωνα με μία πηγή, κατά τη διάρκεια της διακυβέρνησης του Al-Sisi,  250 ακτιβιστές ανθρωπίνων δικαιωμάτων συνελήφθησαν από την Εθνική Υπηρεσία Ασφαλείας με παρόμοιες κατηγορίες. Μεταξύ αυτών ήταν και ένας κορυφαίος δικηγόρος για τα ανθρώπινα δικαιώματα, μέλη μιας ομάδας θεάτρου, δύο αντιφρονούντες δημοσιογράφοι και 238 άτομα που διαδήλωναν ειρηνικά. Αναφέρεται ότι πολλοί άλλοι έχουν κακοποιηθεί ή το κράτος έχει παγώσει ή κατάσχει την περιουσία τους. 
*26 Μαΐου - μια 70χρονη χριστιανή στη Minya, ξυλοκοπήθηκε και σύρθηκε στους δρόμους γυμνή από έναν όχλο που υποψιάστηκε ότι ο γιος της είχε σεξουαλική σχέση με μια μουσουλμάνα.
* Στις 11 Δεκεμβρίου 2016, έγινε βομβιστική επίθεση σε χριστιανική εκκλησία της Botroseya, όπου σκοτώθηκαν 29 άτομα και τραυματίστηκαν άλλοι 47.

##### 2017
*Φεβρουάριος 2017 - Τρομοκρατικές ομάδες που δρούσαν στην εξέγερση του Σινά κάλεσαν σε επιθέσεις εναντίον των Χριστιανών. Τουλάχιστον επτά χριστιανοί σκοτώθηκαν σε ξεχωριστές επιθέσεις στην πόλη El Arish στο Σινά. Πολλές οικογένειες των Κοπτών έφυγαν από τη χερσόνησο του Σινά προς την επαρχία της Ισμαηλίας. 
*9 Απριλίου 2017 - Σε βομβιστικές επιθέσεις σε δύο κοπτικές εκκλησίες σκοτώθηκαν πάνω από 45 άτομα και τραυματίστηκαν πάνω από 130. Η Κοπτική Ορθόδοξη εκκλησία του Αγίου Γεωργίου στην περιοχή Τάντα και η εκκλησία του Αγίου Μάρκου στην Αλεξάνδρεια δέχθηκαν επιθέσεις με βόμβες κατά τη διάρκεια της λειτουργίας της Κυριακής των Βαΐων.
* 7 Μαΐου 2017 - Ένας χριστιανός πυροβολήθηκε από ενόπλους του ισλαμικού κράτους στη χερσόνησο El Arish Sinai.
*26 Μαΐου. Ένοπλοι εκτέλεσαν τουλάχιστον 28 Χριστιανούς προσκυνητές που ταξίδευαν με λεωφορείο για  επίσκεψη στο μοναστήρι του Αγίου Σαμουήλ του Ομολογητού στη Minya.
*12 Οκτωβρίου - Ένας Κόπτης ιερέας δολοφονήθηκε με μαχαίρι στο Κάιρο. Ο δολοφόνος του δήλωσε στη συνέχεια την αντιπάθεια του προς τους Χριστιανούς.
*29 Δεκεμβρίου - Ένοπλος που αργότερα αναγνωρίστηκε ως Μουσουλμάνος εξτρεμιστής πυροβόλησε πολλά άτομα σε επιθέσεις κατά της εκκλησίας του Αγίου Μηνά στο Helwan. Σκοτώθηκαν 11 άτομα, μεταξύ των οποίων ένας αστυνομικός.

##### 2018
* 1 Ιανουαρίου - Δυο Κόπτες αδελφοί σκοτώθηκαν από μασκοφόρους ενόπλους επειδή βρίσκονταν μέσα σε κατάστημα που πωλούσε οινοπνευματώδη στο Al Omraneyah της Γκίζας. Σύμφωνα με αυτόπτες μάρτυρες, ένας μασκοφόρος φώναζε κατά τη διάρκεια των πυροβολισμών «*αυτοί είναι Χριστιανοί*».

15 Ιανουαρίου - Ένας Κόπτης σκοτώθηκε στη χερσόνησο του Σινά Ελ Άρις. Δύο ένοπλοι βεδουίνοι τον σταμάτησαν και ρώτησαν για τη θρησκεία του. Όταν τους απάντησε «Είμαι Χριστιανός», τον πυροβόλησαν στο κεφάλι.

### Απαγωγές & βίαιος εξισλαμισμός Χριστιανών γυναικών

Χριστιανές γυναίκες και κορίτσια έχουν απαχθεί στην Αίγυπτο και έχουν εξαναγκαστεί να γίνουν μουσουλμάνες και να παντρευτούν μουσουλμάνους. Το 2009, η ομάδα "Διεθνής Χριστιανική Αλληλεγγύη" που εδρεύει στην Washington, D.C. (ΗΠΑ) δημοσίευσε μια μελέτη για τις απαγωγές, τον εξαναγκασμό σε γάμο και για την αγωνία των νέων γυναικών επειδή η επιστροφή τους στον Χριστιανισμό είναι αντίθετη με το νόμο. Περαιτέρω καταγγελίες για οργανωμένη απαγωγή Κοπτισσών, εμπορίας ανθρώπων με τη συγκάλυψη της αστυνομίας συνεχίστηκαν και το 2017. Τον Απρίλιο του 2010, μια δικομματική ομάδα 17 μελών του Κογκρέσου των ΗΠΑ εξέφρασε την ανησυχία της προς το Γραφείο Διακίνησης Ανθρώπων του Υπουργείου Εξωτερικών (State Department) σχετικά με τις Κόπτισσες που αντιμετωπίζουν «σωματική και σεξουαλική βία, αιχμαλωσία ... εκμετάλλευση σε καταναγκαστική οικιακή εργασία ή πορνεία» και για το οικονομικό όφελος των ατόμων που διαπράττουν την αναγκαστική θρησκευτική μετατροπή του θύματος.

## Δείτε επίσης
* Αντιπαραθέσεις που σχετίζονται με το Ισλάμ και τους Μουσουλμάνους
* Κατάλογος των σύγχρονων συγκρούσεων στη Μέση Ανατολή

## Σημειώσεις

## Παραπομπές

Κατηγορία:Κόπτες
Κατηγορία:Χριστιανοί
Κατηγορία:Χριστιανισμός
Κατηγορία:Ισλαμική τρομοκρατία